khistorydata/jeongjo-sjw-relations huggingface dataset:
정조 4년
徐有防啓曰。右副承旨李萬育。今日不爲仕進。卽爲牌招。何如。傳曰。已知其老病。果欲求遞云。許遞。前望單子入之。
정조 4년
承旨前望單子入之。金熹落點。
정조 4년
傳于金宇鎭曰。申飭之下。承旨前望。又不修整入啓。當該郞廳拿處。
정조 4년
承旨前望單子入之。金宇鎭落點。
정조 4년
李𡊠。以卽者吏曹假郞廳來言啓曰。今日爲政事命下。而判書李福源。參判鄭民始。參議鄭志險。俱以病不來。不得開政云。判書參判參議。竝卽牌招開政。何如。傳曰。允。
정조 4년
徐有防啓曰。吏曹判書李福源。參判鄭民始。參議鄭志險牌不進推考傳旨及罷職傳旨今方捧入。而開政命下之後。如是違牌。不卽擧行。事甚未安。判書參判。更卽牌招開政。何如。傳曰。與參議更爲牌招。
정조 4년
以洪忠兵使申大謙習操狀啓。傳于金宇鎭曰。不參操守令。先罷後拿。不能請罪兵使。從重推考。
정조 4년
傳于金宇鎭曰。守令有闕之代。今日政差出。
정조 4년
以左通禮崔夢嵒望單子。傳于金宇鎭曰。通禮準瓜。實屬稀罕。況是嶺人。比望筒。下批後依例陞品今日政下批。
정조 4년
有政。吏批。判書李福源進。參判鄭民始進。參議鄭志儉式暇。行都承旨李𡊠進。吏批啓曰。大司諫今當差出。而擬望之人乏少。外任竝擬。何如。傳曰。允。以金履素爲大司憲。李得臣爲大司諫。沈命德爲司諫。鄭益祚爲持平。宋樂爲獻納。洪履健爲正言。金憙爲禮曹參議。高益擎爲右通禮。李亨元爲金海府使。宋載德爲淸風府使。金在鎭爲永春縣監。金敬之爲開城經歷。咸春君單李昌運。耆老所守直官單崔逵翰。再政。以崔夢嵒爲左通禮。沈商賢爲兵曹正郞。金和中爲司成。柳鎭恒爲永興府使。趙錫穆爲黃山察訪。三政。柳偁爲兵曹佐郞。左通禮崔夢嵒。今加通政加資事承傳。
정조 4년
兵批。判書李衍祥病。參判金夏材病。參議朴師崙入直進。參知李象靖未肅拜。右承旨申大升進。副護軍金相玉李文爀。副司直金魯鎭金憙李萬育。副司果沈公猷李廷恢。廣州中軍單金樂淳。
정조 4년
以吏曹參議鄭志險牌不進罷職傳旨。傳于金宇鎭曰。只推。
정조 4년
李𡊠。以吏曺言啓曰。明日宗廟冬享大祭肄儀時。左右通禮。不可不備。左通禮未差之代。口傳擬入之意。敢啓。答曰。知道。
정조 4년
吏曹口傳政事。以金光岳爲左通禮。
정조 4년
李𡊠。以吏曹言啓曰。本曹假郞廳孫碩周。拿處事命下。而時無入直郞廳。孫碩周今姑減下。其代。以成均館直講吳鵬南。單子書入之意。敢啓。答曰。知道。
정조 4년
吳大益。以左右捕盜廳言啓曰。依下敎。罪人李德澄。竝其文案。移送秋曹。保放罪人玄尙彬。放送罪人裵師國。保放之意。敢啓。答曰。知道。
정조 4년
掌令柳雲羽疏曰。伏以。嗚呼。靑臺之報。又何爲而三日兩至耶。轟轟之聲。燁燁之光。比去夜而稍壯。竟深更而未已。此何象耶。噫。聽卑之天。仁愛殿下。必欲扶持而全安之故。去夜以殷殷之一聲諷諭之。而殿下不卽警動。無所振作。故天亦不得已又於今夜。虩虩蘇蘇。稍大其聲。以撼殿下乙丙之枕。是天怒也。可不懼哉。顧今悠悠萬事。唯在懲討一副當道理。而刑政者。國之紀綱也。刑政不擧。而紀綱能立者未之有也。義理者。國之根本也。義理不明。而根本能固者。亦未之有也。元惡之首領尙保。巨慝之官秩自如。自古及今。安有如許刑政。如許義理。刑政不擧。故國法解弛。義理不明。故朝象泮渙。若此不已。以過時日。則國家無平治之日。民生無奠安之時矣。殿下之於天。有宗子之責。故天亦以父母之道示殿下。陰相默佑之機。潛運於玄遠之中。日監在玆。憫刑政之不擧。憂義理之不明。乃以非時之雷電。代以不言之謦欬。或微或顯。諄複不已。古人以大舜之璿璣玉衡。謂如孝子之善事親。豈非今日之所柯則乎。恭惟殿下對越之誠。敬畏之工。惟日慥慥不遑暇食。而反於今日。有此非常之示警。殿下宜惕然而懼。穆然而作。反求諸身。隨事點檢。試思致災之由。求諸講學。有作輟之患乎。曰未也。求諸聽政。有勤怠之分耶。亦未也。又於衣服飮食。動靜語默。臨朝顯敞之處。燕居幽獨之地。果有一毫未盡而然耶。百爾思之。果無一失。則此可知其天之所以警告。必在刑政義理之間矣。夫天地之化育萬物也。春以生之。秋以殺之。天地之本心。卽是生生之仁而已。旣以生之。又以殺之。此人之猶憾處。而天不如是。則無以成化育之終始故也。是以古之聖王。克體天道。司寇之職。號爲秋官。仲秋申嚴。百刑無或枉撓。義可知也。今此秋殺之節。宜擧對時之政。伈伈泄泄。視若尋常。宜其譴告之在是時也。噫嘻。奸究之民習。見朝家刑政義理之若是漫漶。不守分不畏法。以謂凶逆之彰露者。尙稽王章。是國無法也。無法之國。暮夜偸埋有誰知之知亦誰何。乃敢生心。爲此前古所無之變。臣則以爲懲討不嚴。馴致此變。竊恐來頭千凶萬怪。繼此而層生也。臣屢登筵席。竊瞷殿下之動容貌發言語也。仁有餘而不足於毅。柔則過而有欠於剛。天顔溫而不厲。玉音和而不肅。以其外之發。而知其中之存矣。故政令施措之間。不能無或偏之歎。可誅而不誅。當斷而不斷。此所謂發於其心。害於其政也。先儒謂克復工夫。自性偏處克將去。又以存養省察。爲聖學門路。凡於日用云爲之間。損其有餘。補其不足。留神於寬栗直溫之道。提掇此心。變化此偏。則施爲之際。必多受用之效。益伏願殿下懋哉。先從萬化之本原。亟加矯揉之工。更擧懲討之典。刑以盡剛毅之道。則今日答天譴之要。誠不外于是矣。如臣疲軟者。言不足以有槪。而半月傳啓。兩度陳疏。必勤勤懇懇於懲討二字者。彼蒼者天。與賊共戴。臣之恥也。況又今天動威。不寧不令。臣亦懼夫天之先降。此不能折檻碎衣之罪也。故玆又因仁天再警。不得不反覆申告之也。唯殿下。勿以人微而忽焉。臣無任屛營祈懇之至。答曰。省疏具悉。言足聽聞。思欲觀省矣。
정조 4년
庚子十月初二日午時。上御寶慶堂。禮房承旨入侍時。左承旨徐有防。假注書趙興鎭。記事官金載瓚李集斗。以次進伏訖。上命書傳敎曰。已知老病矣。果欲求遞云。右副承旨許遞。前望單子入之。命書榻敎曰。新除授承旨。牌招察任。上曰。禁府開座與否知入。時囚供辭入來持入。賤臣承命出。供辭持入。有防讀奏畢。仍命書判付。命退。承史以次退出。
정조 4년
庚子十月初二日酉時。上御寶慶堂。同副與坐直承旨入侍時。左承旨徐有防。同副承旨金宇鎭。假注書趙興鎭。記事官金載瓚李集斗。以次進伏訖。上曰。銓官牌招開政事。分付。吏議牌不進罷職傳旨。以只推書出。一體牌招事。分付。賤臣承命出。分付後進伏。上曰。實錄之役。幾許爲之云耶。有防曰。姑未知幾許爲之。而各年條餘存尙多云矣。上曰。然則汗靑似無期矣。宇鎭曰。近來實錄諸堂中。或有公故或有病。未能專意修正云矣。上曰。此後各別申飭。可也。仍命有防等。分讀公事。又命賤臣曰。政官承牌與否知入。賤臣承命出回奏曰。來待門外。而標信未下。故不得入來云。上曰。開門標信出給。金虎門留門。銓官使之入來開政之意。分付。命退。承史以次退出。
정조 4년
行都承旨李𡊠坐。左承旨徐有防坐直。右承旨申大升坐。左副承旨李養鼎坐。右副承旨吳大益坐直。同副承旨金宇鎭坐。注書一員未差鄭東浚病。假注書曺喜有仕趙興鎭仕直。事變假注書崔守忱仕。
정조 4년
徐有防啓曰。明日再明日。宗廟冬享大祭齋戒。初六日動駕相値。初七日還宮相値。視事頉稟。答曰。知道。
정조 4년
藥房都提調鄭弘淳。提調金華鎭。副提調李𡊠啓曰。伏未審日間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。待後日次入侍。宜矣。
정조 4년
李養鼎啓曰。合辭方張之時。諫院無詣臺之員。事甚未安。除在外外未肅拜呈告人員竝卽牌招。何如。無批答。
정조 4년
傳于吳大益曰。同副承旨入侍。
정조 4년
傳于金宇鎭曰。騎馬一匹立之。史官一員待命。
정조 4년
徐有防。以弘文館言啓曰。本館上番校理柳孟養。下番副修撰朴天行。俱以宗廟冬享大祭祭官。今日議政府肄儀時。盡仕出去之意。敢啓。答曰。知道。
정조 4년
吳大益。以兵曹言啓曰。今月初六日宗廟擧動時。本曹補把京畿驛馬十五匹。依例入把之意。分付本道。何如。傳曰。允。
정조 4년
李養鼎。以義禁言啓曰。淸風前府使閔鍾顯。永春前縣監韓用龜等拿處事。傳旨啓下矣。韓用龜今方待命。卽爲拿囚。而閔鍾顯時在所任云。依例發遣府書吏。拿來。何如。傳曰。允。
정조 4년
又以左邊捕盜廳言啓曰。本廳兼從事官趙麟逵。以身病有難察任。改差。何如。傳曰。允。
정조 4년
同敦寧尹蓍東疏曰。伏以臣。身墜坎窞。命寄荒野。分爲明時之棄物。恒切私心之悚蹙者。五載如一日。何幸日月高臨。父母孔邇。方其獲戾之初。薄竄而旋賜宥還。及此收敍之日。滌蕩而卽畀字牧。其涵貸之仁。不啻枯胔傅肉。而若乃曬灈而拔之。則居然墨池而雪嶺耳。恩命之下。鄕隣驚聳。子母相對。惟有感涕。他不遑計。竝夜登道。重瞻象魏。祗申叩謝。卽此所被。已是莫報之恩。餘外萬事。更有何望。然區區一念之妄。竊自以爲聖上之今日收錄。只出於包荒庇覆之眷。而賤臣情實。猶或有一毫未盡釋然於聖衷者。則臣而負此。其尙何歸。是則生不如死。榮不如罪。臣之苦心崩迫。亶在於此。乃者前席賜對。德音渙宣開釋慰藉。俾勿自阻。臣拜稽惝怳。聲淚俱發。雖卽日滅死。萬萬無憾。況繼以解外流內之寵。必欲便滓穢之賤。復廁淸明之朝。臣是何人。叨此異渥。噫。臣之家族百口。荷聖上再生之恩。非惟生之。從又成之。欲報之德。昊天罔極。至若臣罪之有無輕重。惟聖明在上。臣雖不言。聖明已諭之。人雖不諒。聖明已燭之。臣何敢仰首抗顔。開口出聲。以重犯猥越之誅哉。第臣抑有悲恨於心者。士生斯世。得君而致用。智愚賢不肖之所同願也。伏惟我殿下。仁孝茂著於春邸。聲敎丕彰於新服。巍乎其勵志業。煥乎其有文章。進而覿德。退而聞風者。孰無欣戴頌慕之忱。顧臣蒙陋。不足比數。秩忝卿列。任叨藩臬。愚不自量。妄有興起之心。庶其須臾無死。仰覩功化之成。而身亦與有榮於百執事之末。不料窮命爲累。機穽傍伺。一步之未轉。千仞之已墜。遍體泥淖。更無薰潔之望。身名兩辱。百爲瓦裂。回顧初心。若隔前生。惟丘壑放廢。卽其分耳。木石與處。是其所也。豈復一分餘念。敢有彈束之圖哉。新除之下。承膺無路。短章呼籲。畢露肝膈。伏乞聖慈。天地父母。俯賜矜諒。特許鐫削臣職名。仍命選部。勿復照檢。使臣得以佩奉恩言。沒齒田里。以卒承生成之大惠。千萬至祝。臣無任惶恐隕越。涕泣祈懇之至。謹昧死以聞。答曰。省疏具悉。卿其勿辭行公。
정조 4년
庚子十月初三日。記事官姜彙鈺。吏曹望筒。通禮院左通禮沈命德遷轉。代崔夢岩白師殷李身晦。傳曰。通禮準瓜。實屬稀罕。況是嶺人。此望筒下批後。依例陞品。今日政下批。
정조 4년
吏曹望筒。弘文館副校理李鼎揆許遞。代李顯永韓光近朴天行。傳曰。兼帶實錄郞廳。皆已許遞。則又以此任擬其代。大是不察。此望筒還給。更爲擬入。
정조 4년
吏曹望筒。弘文館副修撰李鼎揆許遞。代金翊休金時默李鼎揆。傳曰。雖曰。乏人。以其人擬其代。政官推考。此望筒還給。更爲擬入。
정조 4년
義禁府啓目。可圃署前別提邊㶷。圖免差祭。徵出錢兩於貢人者。非士夫所爲。刑推得情。何如。傳曰。依。同罪他囚勘處後。放送草記爲良如敎。
정조 4년
義禁府啓目。副司果趙榮弼柳匡國等差祭。侍從在近地不參誓戒罪。依大明律。各笞五十收贖。解見任別敍。竝只私罪照律事。傳曰。竝分揀放送爲良如敎。
정조 4년
義禁府啓目。長興庫前直長徐直修。戊戌二月永祐園動駕時隨駕。而特敎嚴飭之下。衣籠馬一匹。肆然責立。誠極駭然。議處。何如。傳曰。此囚所爲。不但無罪而已。亦足可尙。分揀放送爲良如敎。
정조 4년
義禁府啓目。吏曹假郞廳金瑞復段。大司憲前望不爲入之。刑推得情。何如。傳曰。分揀放送。仍令勿汰爲良如敎。
정조 4년
義禁府啓目。楊州前牧使鄭存中。身爲地方官。職兼討捕。而偸埋人。無意斯得。刑推得情。何如。傳曰。連値齋日。滯囚可悶。削職放送爲良如敎。
정조 4년
義禁府啓目。永春前縣監韓用龜。不參習操罪。議處。何如。傳曰。旣已罷黜。付過放送爲良如敎。
정조 4년
義禁府啓目。吏曹假郞廳孫碩周。申飭之下。承旨前望。又不修整入啓。刑推得情。何如。傳曰。分揀放送爲良如敎。
정조 4년
庚子十月初三日卯時。上御寶慶堂。禮房承旨入侍時。左承旨徐有防。假注書趙興鎭。記事官金載瓚李集斗。以次進伏訖。命書傳敎曰。玆事每以下敎而未果。通禮三十朔準瓜。數十年來。只有一人。可知其稀罕。而左通禮則直陞。右通禮則不得陞資。左右之間。太甚斑駁。此後通禮之以右移左者。通計朔數事。分付。有防啓曰。冬享大祭時親祭祭文。今日內。當爲製進。而時任提學皆在外。前大提學黃景源。在鄕上來。卽爲牌招。以爲製進之地。何如。上曰。依爲之。前大提學黃景源牌招。親祭祭文製進事。出榻敎上曰。通禮之準三十朔陞資者。絶無而僅有。或因數遞而然耶。有防曰。或移擬臺望或罪罷。三十朔無事經過者。果鮮少矣。上曰。通禮則一也。右通禮雖三年。元年陞資之例。豈不斑駁乎。有防曰。通禮則一也。而前導擧行。左通禮專當。故左通禮三十朔後。依例陞資。良以此也。上曰。傳敎頒布後。此後定式之意。各別申飭於吏曹。命退。承史以次退出。
정조 4년
庚子十月初三日酉時。上御寶慶堂。坐直承旨入侍時。左承旨徐有防。假注書趙興鎭。記事官徐龍輔李集斗。以次進伏訖。上曰。今日寒事。何如耶。有防曰。比日前頗寒冷矣。上曰。冬候乖常。以數昨雷雨言之。當此收藏之時。轟轟之聲。燁燁之光。雖不如盛夏。而連三日頗作。予方反省自咎。而以今日國勢朝象言之。朝無寅協之望。民無鼓腹之樂。可以召災而致異者。非一非再矣。念及于此。豈不惕然而悚懼耶。上之責躬之敎。下之陳戒之言。不過文具而已。無一半分彌災之實行實政。仁愛之天。安得不諄諄然警告也哉。有防曰。日前十行絲綸。奉讀未半。不勝欽仰。而今此屢屢之敎。實出於一念對越之聖心。熒惑之退舍。臣實冀望矣。上命有防。與上下番翰林。考準己亥年英陵幸行時倍從百官擧案後。又命有防曰。承旨往藥院。監煎入之後。光範門崇範門下鑰事。分付。命退。承史以次退出。
정조 4년
行都承旨李𡊠齋宿。左承旨徐有防齋宿。右承旨申大升齋宿。左副承旨李養鼎齋宿。右副承旨吳大益齋宿。同副承旨金宇鎭齋宿。注書一員未差鄭東浚病。假注書曺喜有齋宿趙興鎭齋直。事變假注書崔守忱仕。
정조 4년
金宇鎭。以都摠府言啓曰。今日入直內三廳。武兼禁軍及軍兵等。當爲中日習射。而宗廟冬享大祭親行齋戒相値。不得爲之之意。敢啓。答曰。知道。
정조 4년
傳于李𡊠曰。民務方殷。未下直守令。皆令今日辭朝。
정조 4년
傳于吳大益曰。右副承旨與守令入侍。
정조 4년
傳于李𡊠曰。未署經守令。今日內使之署經。
정조 4년
以宗廟冬享大祭受押單子。傳于李𡊠曰。親押。
정조 4년
傳于吳大益曰。未差摠管。口傳差出。
정조 4년
兵曹口傳政事。以雲峯君杺。凝善君爔爲都摠管。
정조 4년
李𡊠。以吏曹言啓曰。再明日擧動時。左右通禮。不可不備。而新除授右通禮高益擎。在外未肅拜。今姑改差。其代。口傳備擬以入之意。敢啓。答曰。知道。
정조 4년
吏曹口傳政事。以尹在醇爲右通禮。
정조 4년
兵曹口傳政事。申應周爲宣傳官。
정조 4년
金宇鎭。以御營廳言啓曰。本廳字內。肅靖門下鵂巖東邊近處。體城頹毁處女墻。亦已畢築之意。敢啓。答曰。知道。
정조 4년
徐有防。因奉常寺官員。以都提調提調意啓曰。祭享所用實果中。黃栗一色。夏月則有蟲損之慮。故自五月至七月。以胡桃柏子。推移代封。八月九月。則以軟栗封進。十月爲始。以新黃栗繼封。而今年節序差晩。黃栗姑未乾正。勢難封進於宗廟冬享大祭矣。在前實果未成熟之時。他果代封。多有前例。今此大祭。以軟栗仍爲封進。何如。傳曰。允。
정조 4년
李義鼎。以義禁府言啓曰。時囚以草記。皆令今日內照律事。命下矣。時囚罪人鄭宜淳段。莫重陵寢案對之地。有此偸埋之變怪。而身爲寢郞。不能登時覺察。因元陵陵官移文。始報禮曹者。稽忽莫甚。金元柱段。謂有身病。投印經歸。揆以紀綱。極爲可駭。竝以此照律罪。取考律文。則大明律不應爲條。有曰凡不應得爲而爲之。事理重者杖八十。大典推斷條。有曰犯私罪杖八十。奪告身三等。犯枉法受贓外。笞杖竝收贖云矣。鄭宜淳金元柱等。各杖八十收贖。奪告身三等放送。李宅源段。尙來輩之起訟。旣係傷倫。則身爲守宰。不思糾正之道。勒掘已葬之墳。已極痛駭兺不喩。潛聽構捏之誣訴。拘囚鄕族之婦女者。尤萬萬駭妄。竝只以此照律罪。取考律文。則贖大典聽理條。有曰凡山訟官吏之決折。有違法理者。以知非誤決律論。大典決獄條。有曰知非誤決者杖一百。永不敍用。大明律囚應禁而不禁條。有曰凡獄囚。不應禁而禁者杖六十。名例。有曰二罪俱發。以重者論。先朝受敎內。王府決杖者。代以金贖矣。李宅源。從重論杖一百收贖。永不敍用放送。李觀城段。圖免差祭一款。當初發明。雖或可據。而再査之後。以貢人冊子所錄觀之。其所徵錢換差之狀。昭不可掩。則其矣自明之供。有難取信。以此照律罪。取考律文。則大明律在官求索借貸人財物條。有曰若監臨官吏。求索借貸。所部內財物計贓。强者準枉法論。枉法贓一貫以下杖七十。大典推斷條。有曰犯私罪杖七十。奪告身二等。犯枉法受贓外。笞杖竝收贖云矣。李觀城杖七十收贖。奪告身二等放送。邊㶷段。依同罪他囚差遣。不問遠近。托故不行罪。杖一百及徵錢貢人罪杖七十。從重論。杖一百收贖。告身盡行追奪放送。何如。傳曰。允。有功議者。各減一等。李觀城則猶與他囚同罪人之無辭自明有間。而遠近換差之說。或爲可欺其方之端。亦不無惟輕之別。此時守令。遞易可悶。本罪中。以公罪勘處放送。使之當日還官。
정조 4년
又以義禁府言啓曰。時囚罪人鄭宜淳金元柱等杖八十收贖。奪告身三等。李宅源杖一百收贖。永不敍用。李觀城杖七十收贖。奪告身二等。邊㶷杖一百收贖。告身盡行追奪事。草記批旨內。有功議者。各減一等。李觀城本罪中。以公罪勘處放送事。命下矣。鄭宜淳十代祖蘭宗。佐理功臣云。減一等杖七十收贖。奪告身二等放送。金元柱九代祖良彦。靖國原從功臣。錦昌副尉外曾祖云。功議各減一等。杖六十收贖。奪告身一等放送。李宅源十代祖石亨。佐理功臣。全昌尉異姓五寸親云。功議各減一等。杖八十收贖。永不敍用放送。李觀城高祖弘迪。保社原從功臣云。功減一等杖六十。以公罪收贖放送而邊㶷無功議云矣。敢啓。答曰。知道。
정조 4년
庚子十月初四日辰時。上御誠正閣。左承旨入侍時。左承旨徐有防。記事官鄭東浚徐龍輔李集斗。以次進伏訖。上曰。近日上天示警。非止一再。有若耳提而面命者然。警惕恐懼。思所以修省之方。而玉堂剳中。上之所以修省者。徒歸一場文具而已云者。果是實題也。凡遇災之時。則上下備忘。下上疏箚。若將有爲。及其時日稍久之後。伈伈泄泄。又復如前。此所以上天之示警諄複也。思之及此。寧不懍惕。政院所以統百司之職。而近日則紀綱懈怠。無一振刷之事。予方自省之不暇。而其自承旨。各自修勵也。有防曰。聖敎至此。不勝欽仰矣。命退。諸臣以次退出。
정조 4년
庚子十月初四日午時。上御誠正閣。右承旨入侍時。右承旨申大升。假注書趙興鎭。記事官金載瓚李集斗。以次進伏訖。上命書傳敎曰。發遣吏郞。大享時諸執事淸齋與否。摘奸以來。上曰。受由上京守令。爲幾人云耶。大升曰。上京守令書入之意。分付吏曹矣。姑未謄入矣。命書傳敎曰。受由上京守令。亦爲來待。仍令待明朝還官。命退。承史以次退出。
정조 4년
庚子十月初四日申時。上御宣政殿。右副承旨與守令。同爲入侍時。右副承旨吳大益。假注書趙興鎭。記事官金載瓚李集斗。金海府使李亨元。永興府使柳鎭恒。靈光郡守李義寬。三登縣令趙台鉉。開寧縣監金載均。以次進伏訖。上曰。守令次次進前。亨元進伏。上曰。職姓名。對曰。金海府便臣李亨元矣。上曰。本府爲幾日程乎。亨元曰。九百里云矣。上曰。邑弊何如云耶。亨元曰。雖未能詳知。適聞前道臣言。則還穀與明智島鹽弊。最悶云矣。義寬進前。奏職姓名。上曰。今番水操時。人物之渰死。聞甚慘然。其時光景。何如耶。義寬曰。六鎭堡兵船。同繫於前島矣。黔毛浦萬戶。先爲放砲發船。入七山大洋。遇一陣狂風。舟中之人。未及容手。帆竹及櫓楫之屬。盡爲中折。泛泛飄蕩觸傷於石角。仍卽片片破碎。一舟之人。一時渰沒。其時景像。不忍盡達。而致祭時。渰死人父母子女等。號擗痛哭之聲。實不忍聞矣。上曰。慘矣慘矣。鎭恒奏職姓名。上曰。北關年事不登。且値捧糴。速往善爲之。台鉉奏職姓名。上曰。誰之至親乎。台鉉曰。前參判宗鉉。爲臣之八寸矣。上曰。守令爲幾次乎。台鉉曰。年前待罪新寧矣。載均奏職姓名。上命讀宣諭。仍命次次退出。上曰。金海府使。更爲進前。亨元進伏。上曰。其在外輕內重之義。不欲出外。姑爲留京。可也。仍命書傳敎曰。金海府使李亨元改差。其代。口傳擇差。仍令明日辭朝。又命書榻敎曰。行首宣傳官。口傳差出。命退。諸臣以次退出。
정조 4년
庚子十月初四日酉時。上御寶慶堂。坐直承旨入侍時。禮房承旨徐有防。假注書趙興鎭。記事官徐龍輔李集斗。以次進伏訖。上曰。留待守令。爲幾人乎。有防曰。三守令矣。命賤臣曰。標信出給。開金虎門守令出去後還閉。而守令則明日更爲待令之意。分付。賤臣承命出。金虎門還閉後進伏。命有防。讀兩道錄啓。有防讀奏訖。命退。承史以次退出。夜已三更矣。
정조 4년
行都承旨李𡊠齋宿。左承旨徐有防齋宿。右承旨申大升齋宿。左副承旨李養鼎齋直。右副承旨吳大益齋宿。同副承旨金宇鎭齋直。注書一員未差鄭東浚病。假注書曺喜有齋宿趙興鎭齋直。事變假注書崔守忱仕。
정조 4년
有政。吏批。判書李福源牌不進。參判鄭民始進。參議鄭志儉進。行都承旨李𡊠進。以徐浩修爲大司憲。金憙爲大司諫。宋民載爲正言。元命輔爲軍器判官。李壽勛爲忠州牧使。尹得毅爲金海府使。趙亨逵爲牙山縣監。鶴林君單焴。在喪終制。
정조 4년
兵批。判書李衍祥病。參判金夏材入直進。參議朴師崙病。參知李象靖未肅拜。右承旨申大升進。副司直李亨元。副護軍朴光迪。
정조 4년
金宇鎭。以訓鍊都監言啓曰。今十月初六日。宗廟擧動時。東營集春營兩處入直御營軍兵。以訓局軍兵替代入直。還宮後入直事。自兵曹節目啓下矣。東營軍五十名。哨官鄭㵙。集春營軍五十名。哨官李鵬運率領。與御營軍替代入直。而還宮後替直之意。敢啓。答曰。知道。
정조 4년
下備忘記曰。重臣所執。大是不可曉之事也。向者人言。洞知其情外之謗。辨釋無餘。然猶作爲永廢之義。誰云爲可。若從重臣之懇。是爲甘心者流。適副其心。而一日二日。半朝廷殆將空盡而後已矣。且思之。擧朝之人。轉相效尤。纔遭臺彈。便欲自畫。則無言朝廷。益當無言。重臣疏中。扶豎廉防之說。雖曰申誦筵奏。予則以爲開言路三字。亦是惓惓於前席者。在重臣去就言之。邪正姑捨是。寓之相規之科。出而從官。可也。此義皎然明甚。而歷日已久。無意行公。處義分義。寧容乃已。行司直金鍾秀。爲先從重推考。自本院另加催促上來。
정조 4년
司直金鍾秀疏曰。伏以。臣於前月中。冒罪封章。恭俟譴勘。及奉批旨。所以憂慨薄俗。而開示聖意者。丁寧懇惻。殆若慈父之慰撫稚子。俾不驚懼。臣雙擎奉讀。感涕自零。噫。臣本四無墻壁。形影相依。重以粗疎迂滯。多仇少與。以此涉世。自知其必無幸。而所恃而無恐者。惟聖明在上耳。到今雖人言沓至。而不待臣自明。已蒙天日之所悉燭。則臣雖無狀。豈敢內懷顧慮。一毫自阻於聖明之下。而只緣臣命數窮而涯分溢。身已傷矣。名已辱矣。得保殘喘。亦云幸矣。重入脩門。尙暇論耶。噫。我聖上之平昔眷遇臣若何。目下庇覆臣若何。而臣則冥然若罔知覺。孤恩負德。報答路斷。方命逋召。罪負日積。跼高蹐厚。此何人哉。中夜無寐。有淚成血。嗚呼。士大夫出處去就。關係風化。昔賢有言矣。況當此人心陷溺。廉恥道喪之日。尤宜扶豎此個大防。以風勵朝紳。臣曾以當今捄弊之道。莫如導率一世。納之廉恥之中。然後世道尙可爲之意。警咳於前席。仰想聖明。必記有之矣。臣雖奊詬。豈忍心口異行。弁髦前言。以身爲沒廉恥之倡。以累我殿下淸明之治哉。儻殿下追念臣言。快許臣退還本分。使群僚百工。咸知國家之重廉恥也。如此則在微臣亦可爲報佛恩之一道矣。惟殿下。哀之憐之。卽日登途。特敎旣甚嚴重。推考催促。大僚又有筵奏。而虛辱恩命。臣罪萬死。間者京兆之除。甄錄許解。前後皆恩。感頌無地。一向泯伏。亦甚惶恐。玆不得不申暴肝血。從縣道上聞。伏乞聖上。先治臣違慢之罪。以昭法紀。仍命永刋臣姓名於仕籍。以安賤分焉。臣於治疏之際。得伏見擧條下者。以均廳貿米事。因大臣陳達。有該郞拿處之命。臣於此有不勝萬萬惶悚者。大抵此事。始以米若合用。則留題民狀者臣也。及見該郞送米。看品之後。以米惡不合用。斷之以勿貿者亦臣也。郞廳奚罪。罪實在臣。移罪倖免。不但臣心恥之。亦恐有乖於朝家核實之政。伏願亟命有司。勘臣同律。使公私兩幸焉。臣無任戰恐祈懇之至。答曰。省疏具悉。奈予不捨卿何。卿其勿辭行公。
정조 4년
庚子十月初五日辰時。上御宣政殿。親押入侍時。行都承旨李𡊠。左承旨徐有防。右承旨申大升。左副承旨李養鼎。右副承旨吳大益。同副承旨金宇鎭。假注書曺喜有趙興鎭。記事官金載瓚李集斗。以次侍立訖。禁漏官入親押正時。左通禮啓請跪。上詣板位跪。禮房承旨有防。奉祝進前。上親押後。命侍衛先退。上曰。留待守令入侍。賤臣承命出。與守令偕入進伏。上曰。職姓名。對曰。淮陽府便臣趙瑍矣。上曰。年事。何如。瑍曰。各穀大登矣。民瘼及邑弊。何如耶。瑍曰。本邑峽邑。別無大段弊瘼矣。命先退。大丘判官洪彦燮進前。奏職姓名。上曰。其處年事。何如。彦燮曰。大體則豐登。而以大丘一境言之。間有酷被水災處矣。命退。永春縣監金在鎭。奏職姓名。上曰。七事。在鎭誦奏。命宣諭後退出。命書傳敎曰。政官牌招開政。在外三司許遞。𡊠曰。昨日守令事。誠不勝萬萬駭然。臣適在該房。敢此仰達矣。新除守令之促令辭陛。上來邑宰之卽使還官。而特命召見。躬飭面咨者。實出於我殿下軫民弊慮曠務之聖念。則上京守令。固當竭蹶趨入。以體聖上詢瘼之意。以效在下覲光之誠。而及其入侍命下之後。自朝至暮。屢度催促。一二守令外。其餘數人。乃於昏後。始爲來待者。事體道理。寧容若是。晩到兩守令。捧現告從重推考。該曹之不能檢飭。亦不可無警。當該堂上推考。因此而又有可達者。以今番事言之。諸道守令之上京者。似不止此。而專事掩諱。欲爲彌縫者。揆以紀綱。極爲寒心。臣謂分付該曹。卽爲發關於諸道監營。目下守令誰某之上京與否。一一報來。如有近者上來。而昨日規避者。摘發論罪。斷不可已。道臣若或掩護不報。則亦難免匿不以聞之責。一體嚴飭。此後則受由守令之發行與還官。隨卽文移於該曹。而使之以此憑據。如有入侍之命。則無或有一人遺漏。恐似得宜。以此出擧條定式施行。何如。上曰。依爲之。命退。諸臣以次退出。
정조 4년
庚子十月初五日未時。上御寶慶堂。禮房承旨。同副承旨入侍時。禮房承旨徐有防。同副承旨金宇鎭。假注書趙興鎭。記事官金載瓚李集斗。以次進伏訖。有防曰。趙貴人卒逝單子到院。而以大享相値。不得入之矣。上曰。單子留院。凡百擧行。依例爲之之意。分付禮曹。賤臣承命出。分付後還伏。上命賤臣與下番集斗。謄出英陵幸行時隨駕軍兵成冊。上曰。燕行先來。尙無消息。誠甚沓沓。宇鎭曰。姑無的奇而計其日字。則似於非久渡江狀啓入來矣。上曰。金鍾秀上疏持入。賤臣承命出持入。命宇鎭讀奏訖。命退。承史以次退出。
정조 4년
行都承旨李𡊠隨駕宿。左承旨徐有防隨駕直。右承旨申大升隨駕宿。左副承旨李養鼎隨駕宿。右副承旨吳大益隨駕宿。同副承旨金宇鎭隨駕直。注書一員未差鄭東浚病。假注書曺喜有隨駕宿趙興鎭隨駕直。事變假注書崔守忱守宮直。
정조 4년
李𡊠啓曰。明日大駕詣宗廟入齋室後。王大妃殿惠慶宮問安。何承旨進去乎。敢稟。答曰。右副承旨進去。
정조 4년
傳于李養鼎曰。今日挾輦衛內。有攔入官員摘發。事過後。與禁喧郞廳拿處。
정조 4년
傳于徐有防曰。近來騎郞。全不擇擬。致有今日駭擧。當該銓官。從重推考。
정조 4년
傳于徐有防曰。諸承旨一竝從重推考。
정조 4년
傳于李𡊠曰。禁喧郞廳。爲先汰去。令該曹口傳差出。
정조 4년
金宇鎭。以兵曹言啓曰。依下敎。隨駕禁軍及駕後禁軍與內吹兼內吹標下軍兵等處。設粥分饋之意。敢啓。答曰。知道。
정조 4년
兵曹口傳政事。以李夔爲兵曹佐郞。
정조 4년
金宇鎭。以訓鍊都監言啓曰。依下敎。挾輦軍及兼內吹等處。設粥分饋之意。敢啓。答曰。知道。
정조 4년
庚子十月初六日巳時。奉審入侍時。行都承旨李𡊠。左承旨徐有防。右承旨申大升。左副承旨李養鼎。右副承旨吳大益。同副承旨金宇鎭。假注書曺喜有趙興鎭。記事官金載瓚李集斗。以次序立訖。上具冕服。執圭詣版位上。四拜後入殿內奉審後。詣省器所。諸執事擧冪告潔之際。齋郞徐配修。頗有顚錯。上曰。齋郞徐配修推考。出榻敎省器畢後。詣永寧殿如初。還入齋室。諸臣以次退出。
정조 4년
庚子十月初六日辰時。上詣宗廟。擧動入侍時。行都承旨李𡊠。左承旨徐有防。右承旨申大升。左副承旨李養鼎。右副承旨吳大益。同副承旨金宇鎭。假注書曺喜有趙興鎭。記事官金載瓚李集斗。諸臣以次侍立。上御遠游冠綘紗袍。乘輿詣乘輦所。左通禮啓請降輿乘輦。上降輿乘輦。仍進發詣宗廟大門外。左通禮啓請降輦乘輿。上降輦乘輿入齋室。換御冕服。仍詣東神門內版位上。行禮後。仍詣廟內。各室奉審。還詣樽所。奉審諸執事告潔後。還御齋室。至午時。禁漏官入省牲正時。上詣省牲所版位上。掌牲令牽牛羊豕。左右分別。大祝周視一匝後。告充胐。守僕以鍮尺尺量。有防曰。掌牲令不善牽牲。致有此咫尺喧擾之擧。事甚可駭。該署提調。不能檢飭之失。在所難免。從重推考。掌牲令所當重勘。而本院請推之外。無他可施之罰。何以爲之乎。上曰。依爲之。該郞。事過後拿處。可也。上命書傳敎曰。未過版位。不牽犧牲。當該大祝罷職。典牲提調。從重推考事。榻前定奪典牲署官員。事過後拿處事。出榻敎仍詣齋室。宇鎭曰。大駕入齋室後。兵曹摠府堂上侍衛。不爲輪回侍立。旋卽散坐各處。事體誠極未安。竝從重推考。兵曹判書亦有不能檢飭之失。一體推考。至於五衛將。一二人外。擧皆偃坐不來。事之駭然。莫此爲甚。本院請推之外。無他可施之罰。何以爲之乎。上曰。依爲之。五衛將。事過後令兵曹決棍。可也。上命廟司等入侍。令鄭彦昇。直長朴禮源。奉事金明鎭進前。上曰。廟內木葉盡落後。禁火一節。各別申飭然後。可無意外之患。而爾等其果惕念擧行乎。彦昇曰。落葉逐日掃除。竭誠擧行矣。上曰。新差守僕輩。連受五禮儀及笏記講。毋至抛棄乎。彦昇等曰。每五日入直官。自行首以下。連爲受講。考能否施罰矣。上曰。另加肄習。可也。上命養鼎。摘奸樂工服色。養鼎承命出回奏曰。永寧殿待令樂工服色中。十三人所着有頉矣。上曰。有頉者。果不至於不潔乎。養鼎曰。雖或色渝。而不至於不潔矣。上曰。其中尤甚者。換給之意。分付。養鼎曰。莫重祭享。犧牲宰殺之時。掌牲令未卽待令。不呈擧案。事體道理。極涉駭然。典牲署直長任焴。從重推考。何如。上曰。依爲之。又曰。俄者闌入衛內官員摘發事。屢次催促於該曹。而現告尙不來納。事甚稽緩。郞廳則旣有拿處之命。當該堂上。推考。何如。上曰。依爲之。宇鎭曰。集賢門勿爲下鑰。在院承旨申飭。各所巡更着實爲之之意。一體分付。至四更一點。禁漏官入親祭正時。上御冕服。詣版位上。禮儀前導詣廟內。𡊠奉香。宇鎭奉爐。上三上香。仍執瓚灌地。降詣版位。𡊠曰。莫重親祭。宗班及西班。多有移次之人。事極駭然。當該官員及押班監察。一竝從重推考。何如。上曰。依爲之。諸執事進饍以次。禮儀使前導詣廟內。行初獻禮以次後。降詣版位。行四拜禮。亞從獻官。行亞終獻畢後。禮儀使前導詣受胙所。行受胙禮後。還詣齋室。諸臣以次退出。曉漏已徹。
정조 4년
庚子十月初六日午時。省牲入侍時。行都承旨李𡊠。左承旨徐有防。右承旨申大升。左副承旨李養鼎。右副承旨吳大益。同副承旨金宇鎭。假注書曺喜有趙興鎭。記事官金載瓚李集斗。以次序立訖。上具遠游冠絳紗袍。執圭詣省牲所版位上。牲人牽犧牲入來後。守僕引大祝周視一匝後。大祝擧笏告充腯。進前奏曰。犧牲肥澤。尺量。何如。上曰。兪。牲人牽牛氏羊氏豕氏。立於俎上方尺之際。一牛橫突於咫尺之地。左承旨徐有防曰。掌牲令不善牽牲。致有此咫尺喧擾之擧。事甚可駭。該署提調。不能檢飭之失。在所難免。從重推考。掌牲令所當重勘。而本院請推之外。無他可施之罰。何以爲之乎。上曰。依爲之。該郞。事過後拿處。可也。
정조 4년
行都承旨李𡊠坐。左承旨徐有防坐。右承旨申大升坐。左副承旨李養鼎坐。右副承旨吳大益坐直。同副承旨金宇鎭坐直。注書鄭東浚病一員未差。假注書曺喜有坐直趙興鎭仕。事變假注書崔守忱仕。
정조 4년
傳于徐有防曰。趙貴人卒逝。極用惻傷。連値淸齋。未及下敎。成服日致。弔及凡諸等事。考例卽爲擧行事。分付。
정조 4년
金宇鎭。以備邊司言啓曰。今番全羅右水營戰船致敗後。統營無一字形止之報。初六日初八日封發狀啓。一時齊到。其間委折自備局査問以啓事。命下矣。卽見統制使徐有大所報則以爲。戰船敗沒形止。全羅右水使金廷遇八月二十七日馳報。九月初五日到付。故初六日自本營封啓。搜拯形止。該水使八月二十九日馳報。九月初八日。自本營封啓。而初六日初八日所封狀啓。未知何驛之稽滯竝傳。而有此一時進呈。莫非不能檢飭之致。縮伏俟勘爲辭矣。今以帥臣査報觀之。此由於諸道沿驛稽滯之致。今方發關。別加嚴飭。而統制使徐有大。常時不能檢飭之責。在所難免。爲先從重推考。何如。傳曰。允。
정조 4년
傳于金宇鎭曰。再昨政除拜守令。皆今明日辭朝。
정조 4년
金宇鎭。以兵曹言啓曰。五衛將。事過後決棍事。命下矣。依傳敎。五衛將南履五郭禎垕李顯福洪雨輔。各決棍十度之意。敢啓。傳曰。知道。
정조 4년
司諫沈命德。掌令柳雲羽。持平呂萬永鄭益祚。校理柳孟養。副校理李兢淵。正言李東稷。修撰林濟遠林錫喆。副修撰朴天行洪文泳啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請黜置罪人洪樂純。爲先中途付處。措辭見上答曰。不允。
정조 4년
司諫沈命德。掌令柳雲羽。持平呂萬永鄭益祚。正言李東稷啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年末滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答曰。不允。第六件七件事。亟停勿煩。
정조 4년
掌令柳雲羽啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙堣。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。請還寢罪人柱翼安置之命。亟令王府。設鞫得情。快正王法。措辭見上答曰。不允。第六件七件事。亟停勿煩。
정조 4년
正言李東稷啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟令王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請還寢罪人柱翼安置之命。仍令王府。設鞫得情。快正王法。措辭見上新除授大司諫金憙。時在洪忠道連山地。正言任希遠。時在京畿道龍仁地。請竝斯速乘馹上來事。答曰。不允。第九件事。亟停勿煩。下諭事依啓。
정조 4년
庚子十月初七日寅時。還宮入侍時。行都承旨李𡊠。左承旨徐有防。右承旨申大升。左副承旨李養鼎。右副承旨吳大益。同副承旨金宇鎭。假注書曺喜有趙興鎭。記事官金載瓚李集斗。以次侍立。上御遠游冠絳紗袍。乘輿詣乘輦所。左通禮啓請降輿乘輦。上降輿乘輦。仍進發詣弘化門前路。命各軍門解嚴。還內。承史自協陽門內仍退。
정조 4년
庚子正月初七日未時。上御寶慶堂。右承旨入侍時。右承旨申大升。假注書趙興鎭。記事官徐龍輔李集斗。以次進伏訖。上命書傳敎曰。廟儀凡事。專靠郞官。而郞官率多婾惰之類。不曾留意修擧。以今番親享時觀之。比昨年擧行。反不及焉。此等郞官。置之無益。今番屬之令前。只令姑勿序遷。若於來年親享。又復若此。則不特郞官。都提調提調。難免重責。以此預爲知悉。命退。承史以次退出。
정조 4년
行都承旨李𡊠坐。左承旨徐有防式暇。右承旨李養鼎坐直。左副承旨吳大益坐。右副承旨金宇鎭坐。同副承旨鄭志儉坐直。注書鄭東浚病一員未差。假注書曺喜有仕趙興鎭仕直。事變假注書任長源仕。
정조 4년
藥房都提調鄭弘淳。提調金華鎭。副提調李𡊠啓曰。淸廟裸薦。聖孝克伸。伏未審夜間。聖體。若何。勞動之餘。不瑕有致損之節乎。今日臣等。率諸御醫入侍。詳察聖候爲宜。王大妃殿症候。益有差勝之節乎。惠慶宮氣候。何如。臣等不任區區伏慮。敢來問安。竝此仰稟。答曰。知道。
정조 4년
以十一日輪對。取稟。傳于李𡊠曰。爲之。
정조 4년
以十一日專經文臣殿講。取稟。傳于鄭志儉曰。爲之。
정조 4년
李𡊠啓曰。右承旨申大升。今日不爲仕進。卽爲牌招。何如。傳曰。許遞。前望單子入之。
정조 4년
傳于吳大益曰。下直守令留待。
정조 4년
傳于吳大益曰。軍士房承旨入侍。
정조 4년
有政。吏批。判書李福源進。參判鄭民始進。參議李敬養進。行都承旨李𡊠進。以李文源爲禮曹參議。金魯鎭爲大司成。趙寅采爲康陵參奉。承文副正字單任長源。兼掌令單尹長烈。
정조 4년
兵批。判書李衍祥病。參判金夏材病。參議朴師崙入直進。參知李象靖未肅拜。右副承旨金宇鎭進。副司直金履素李得臣申大升。副司果洪履健。
정조 4년
傳于吳大益曰。政寶誤下。當該中官推考。
정조 4년
李𡊠啓曰。事變假注書崔守忱。身病猝重。勢難察任。今姑改差。何如。傳曰。允。
정조 4년
事變假注書望。崔守忱改差。代任長源爲事變假注書。
정조 4년
李養鼎啓曰。明日次對。諫院無進參之員。除在外外。未肅拜呈告人員。竝待開門牌招。何如。傳曰。允。
정조 4년
傳于李養鼎曰。同副承旨入侍。
정조 4년
李𡊠。以奎章閣言啓曰。御定宋史筌進上日字。今日官推擇。則今十月初九日巳時未時。初十日午時未時爲吉云。以何日時擧行乎。敢稟。傳曰。以初十日爲之。
정조 4년
鄭志儉。以奎章閣言啓曰。御定宋史筌進上。今十月初十日辰時爲之事。允下矣。進箋時刻。令日官推擇。則同日辰時爲吉云。以此時擧行之意。敢啓。傳曰。知道。
정조 4년
又以吏曹言啓曰。新除授淸風府使宋載德呈狀內。矣身今年六十六歲。法不當冒赴云。年限旣滿。則揆以法例。不可仍置。依例改差。何如。傳曰。允。
정조 4년
又以御營廳言啓曰。本廳把摠梁塤。身病甚重。勢難察任。改差。何如。傳曰。允。
정조 4년
李養鼎。以義禁府言啓曰。洪忠前監司沈頤之狀啓據。刑曹粘目內。牙山前縣監金復根。移本府處之事。允下矣。金復根時在京畿驪州地云。依例發遣府羅將。拿來。何如。傳曰。允。
정조 4년
持平呂萬永啓曰。妖宦壽賢之締結。一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。錫達以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻痛矣。先大王朝。十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。少不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削板放逐之律。不足以懲其罪犯。請削板罪人有臣宗甲義駿。竝令王府。設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。輕先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙峸。亟寢酌處之命。仍令王府。設鞫得情。快正王法。瑩中之付麗凶徒。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等設。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。夬施當律。後樂旣以後翼爲弟。且以量𨩌爲黨。則凶謀逆節。必無不知之理。而親問之下。遊辭漫漶。至以本不見重於其弟之設。肆然納供。究其情節。極爲叵測。不可以不了了極蠢蠢。而有所容貸。請濟州牧定配罪人後樂。亟令王府。更加嚴鞫。期於得情。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來。陰凶情節。萬無不知不參之理。而頑忍不服。效忠仁培定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。噫嘻。李普行之罪。可勝誅哉。賦性妖邪。行已暗愎。脅肩諂笑。情態難掩。左右閃忽。伎倆漸巧。特一天生宵小之類耳。口蜜腹劍。林甫之後身。狐媚狼顧。京惇之餘套。以渠處地爲人。幸際承乏。兜攬至此。則不思知分報效之心。敢生眩惑跳踉之計。其貽害世道。將不知至於何境。有識之憂歎。固已久矣。雖以今番事觀之。亦出於計較利害之心。外托懲討之義。內售嘗試之計。是可忍也。孰不可忍也。此於渠猶屬細故。至於明義一部。是何等大義理。而渠之所論本事之外。乃敢欃及於有樹立之大臣。必欲漫漶義理。欺謾君父。包藏禍心。煽動一世。若此不已。則倫綱將至墜地。凶孽亦必生心。噫。彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明。俯燭其情狀。處分明快。滿庭臣僚。孰不欽仰。而若論其負犯。不可不一問。快正其罪。請楸子島安置罪人李普行。亟令王府。拿鞫嚴問。柱翼卽賊禧家卵育中一物耳。綢繆於趾述之輩。出沒於量能之間。一世之所共知者。而丙丁以來。倖逭黨與之誅。久切輿人之憤矣。以其所修族譜言之。刊印廣布。在於諸賊伏法之後。而乃敢以諸賊職名別號。肆然書錄。略無顧忌。所謂附記。卽渠所作。而有曰大喪後世變層生。有曰犯人云者。下語絶悖。用意極凶。及其王府訊問之下。逆如龜柱。謂以罪不深重。凶如觀源。謂以尋常坐謫。隱然有爲諸賊顧惜之意。其平日腸肚之相連。聲氣之相合。昭不可掩。而至於不可援引等語。尤極叵測。直與能量等賊。一而二。二而一。則有不容一刻假息於覆載之間。而略施刑訊。旋命酌處。銀臺之繳還。大臣三司之求對力請。而非止一再。天聽愈邈。兪音久悶。此雖出於大聖人好生之德意。王章不可終屈。輿情不可終拂。此而不誅。其可曰國有法乎。請還寢罪人柱翼安置之命。亟令王府。設鞫得情。夬正王法。答曰。不允。第六件七件事。亟停勿煩。
정조 4년
領敦寧李溵箚曰。伏以親享禮成。聖孝彌光。而終宵勞動。不瑕有損。臣獲廁末班。益切憂慮之忱。仍念臣病入膏肓。祟在水土。表症近雖少減。源委久而冞痼。前以就飮山泉一事。猥塵筵席。伏蒙曲垂之德意。至命除朝辭隨便往來。至今獲保螻命。實寔天地生成之澤也。臣常奉特恩。感極銘錗。而間經危疾。久未更出。前效已蔑。宿症復發。尙來聖敎。今已經年。仍襲徑情。有所不敢。玆又冒死祈懇。蟣蝨行止。每煩上聞。實有萬萬惶恐者。伏乞聖慈。俯垂矜諒。從今以後。特許臣去來。得如昨年之例。以卒終始之恩。臣無任伏地顒祝。取進止。答曰。省箚具悉卿懇。卿其依所請往來焉。仍傳曰。此批答。遣史官傳諭。
정조 4년
庚子十月初八日。記事官姜彙鈺。訓鍊都監單子。今月初九日習陣日次。而大將臣具善復。以身病不得行操事。傳曰。許久廢操。實爲可悶。況來月以後。以隆冬當在應頉中。都提調替行。曾多有例。今番日次。必爲擧行。可也。
정조 4년
庚子十月初八日辰時。上御宣政殿。藥房入侍時。都提調鄭弘淳。提調金華鎭。副提調李𡊠。假注書曺喜有。記事官金載瓚李集斗。醫官吳道炯徐命緯崔宅中金成五。以次進伏訖。弘淳曰。淸廟祼薦。聖孝克伸。而勞動之餘。聖體。若何。上曰。一樣矣。弘淳曰。王大妃殿症候。益有差勝之節乎。上曰。一樣矣。弘淳曰。惠慶宮氣候。何如。上曰。一樣矣。上曰。醫官中。無如吳道炯。而今已年老。此眞可惜。道炯起伏曰。新入醫官有二人。其爲人術業。皆足可尙也。上曰。其姓名誰也。道炯對曰。洪履福朴宗潤也。上命召入問曰。爾等學醫幾年。履福宗潤對曰。已有年矣。仍命退。醫官退出。上顧語弘淳曰。領相年限已迫。每以明春退休之意。屢次提告。而昨夜親享時。見其駿奔將事。儀度肅雍。環顧朝廷。未有其右。言念告老在邇。自多愴悢弸中。予以此懷。昨語同副。雖欲堅挽。不瑕有害。玆不得不思其保全喬木之義。而心之悵然。曷有其極哉。弘淳對曰。聖念如此。臣子孰不感泣乎。上曰。今年穡事。比昨年如何。華鎭對曰。雖不如昨年之大豐。今年則八路均齊云矣。弘淳起伏曰。臣有所訝惑者。敢此仰達矣。以我聖上初服振勵觀之。似必大有所作爲。而一年二年。政多因循。大違所望。此其故何哉。無乃世級已降。莫可挽回而然歟。上曰。噫。予之初心。非不大矣。而人心之陷溺。風俗之頹敗。未有甚於此時者。雖欲有爲。末如何已。平日讀書自期之心。却悔其盡歸虛地。不知此後。或有傾否回泰之時歟。弘淳曰。憂世之聖念至此。而臣等不能對揚休命。眞可謂有君而無臣也。上問華鎭曰。度支一年之費幾何。華鎭對曰。必不下二十餘萬金。而每患不足。此實可悶也。上曰。予之一念常在節用。而無其效而有此弊。實不知其所以然也。且以均役言之。一疋之後。小民所利。而魚鹽無利。民窮益甚。此何以然哉。華鎭對曰。魚梁鹽場。隨處征稅。窮民之以此爲業者。旣懲舊處之無利。又怯新堰之編稅。自多閑棄。少以爲事。臣之愚見。魚鹽之貴。職此之由也。弘淳曰。今日之弊。奢侈爲甚。伏願聖上。躬行儉德。以革其風焉。上曰。宮中之儉嗇。莫如近日。而俗尙如此。此予所以中夜憂歎者也。命書傳敎曰。民務方殷。今日政新除守令。其令明日辭朝。上曰。王大妃殿進御理中膏。半劑製入。出榻敎命書傳敎曰。次對明日來會。又命書傳敎曰。承旨房仍以明常參經筵取稟。上曰。停。仍命退。諸臣以次退出。
정조 4년
庚子十月初八日巳時。上御宣政殿。下直守令入侍時。忠州牧使李壽勛。金海府使尹得毅。牙山縣監趙亨逵。同副承旨金宇鎭。假注書趙興鎭。記事官金載瓚李集斗。以次進伏訖。上命各奏職姓名。壽勛曰。忠州牧使臣李壽勛。上曰。作宰幾處乎。壽勛曰。待罪六邑矣。上曰。曾聞爾之治績。下往懋哉。得毅奏職姓名。上曰。本府素稱弊邑。下往後。期於祛弊蘇瘼。可也。亨逵奏職姓名。上命奏七事。亨逵誦奏七事。上曰。本邑乃是漕船領運之處。船隻惕念護送。俾無致敗之患。可也。命宣諭。命先退。命書榻敎曰。政官牌招開政。又命書榻敎曰。新除授承旨牌招。又命書榻敎曰。吏曹參議前望單子入之。命退。承史以次退出。
정조 4년
庚子十月初八日午時。上御寶慶堂。軍士房承旨。直提學入侍時。右副承旨金宇鎭。假注書趙興鎭。記事官金載瓚李集斗。奎章閣直提學鄭民始。以次進伏訖。上曰。本閣進箋日字。以再明日定行。可也。而直閣之病。近來則何如云耶。對曰。近雖脫危。冠帶常仕則姑遠矣。上曰。燕行先來。尙無消息。誠可鬱也。民始曰。今明間似可入來矣。上曰。進箋當以暎花堂爲之。閣臣早朝一齊來參之意。預先知悉。命退。諸臣以次退出。
정조 4년
行都承旨李𡊠坐。左承旨徐有防坐。右承旨李養鼎坐。左副承旨吳大益坐。右副承旨金宇鎭坐。同副承旨鄭志儉坐。注書一員未差鄭東浚病。假注書曺喜有仕趙興鎭仕直。事變假注書任長源仕。
정조 4년
徐有防啓曰。明日進箋進書相値。再明日專經文臣殿講相値。視事頉稟。答曰。知道。
정조 4년
李𡊠啓曰。再明日專經文臣殿講處所。以何殿擧行乎。敢稟。傳曰。宣政殿爲之。
정조 4년
傳曰。李𡊠曰。右副承旨入侍。
정조 4년
傳于鄭志儉曰。臺諫守令。今日政差出。
정조 4년
傳于鄭志儉曰。有闕代。今日政竝差出。
정조 4년
有政。吏批。判書李福源病。參判鄭民始進。參議李敬養進。行都承旨李𡊠進。吏批啓曰。晉州牧使。今當差出。而本州以營下劇邑。物衆地大。素稱難治。不可不擇差。本道及他道有聲績未準朔守令。竝擬。何如。傳曰。允。
정조 4년
以安廷玹爲獻納。任希遠爲正言。尹勉遠爲晉州牧使。李昌漢爲淸風府使。再政。金夏材爲大司憲。金履安爲黃州牧使。三政。洪良浩爲兵曹參判。鄭麟煥爲西原縣監。
정조 4년
兵批。判書李衍祥進。參判金夏材病。參議朴師崙入直進。參知李象靖未肅拜。左承旨徐有防進。以李鎭復爲僉知。南憲喆爲內禁將。韓尙佑爲慶熙將。沈趾賢爲慶尙監營中軍。張濩爲咸興監牧官。
정조 4년
李養鼎啓曰。今日政新除授臺諫。竝卽牌招。何如。傳曰。允。
정조 4년
李𡊠。以奎章閣言啓曰。本閣直提學徐浩修。時無職名。令該曹口傳付軍職。何如。傳曰。允。
정조 4년
兵曹口傳政事。以徐浩修爲副司直。
정조 4년
獻納安廷玹啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻。容貸於覆載之間。請爲奴罪人河翼龍金重得。亟命王府。設鞫得情。快正王法。李弘濟地旣卑微。跡又閃忽。蝨附逆邊。甘作蒿矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鉏治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。設鞫嚴問。噫嘻痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群凶。獨可容貸耶。情跡旣露。負犯至重。決不可一刻容貸。而況且聖中。居謫以來。不思畏縮。乃敢取會學徒。通接官隷。至登繡啓。大臣筵白。雖卽移配絶島。而此輩久逭王章。亂賊無以懲畏。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。推戴謀議之時。至以翼遠。擬議於閫帥之任。其陰凶情節。爛熳同參。昭不可掩。而究覈未竟。酌處有命。王章未伸。輿情愈激。請定配罪人具翼遠。亟寢酌處之命。仍令王府。嚴鞫得情。快施當律。罪人大燮。以逆範之族屬。爲興文之主人。渠家又作會謀之所。而興文龍輝挾匕之日。軍官五十人。作隊犯闕之說。具出於謀議之席。則渠之爛熳同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿憤愈激。請減死安置罪人大燮。亟寢酌處之命。仍令王府。設鞫得情。快正王法。罪人弼海。以逆範之族屬。卵育其家。爛熳綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰國有法乎。請減死罪人弼海。亟寢酌處之命。仍令王府。設鞫得情。夬正王法。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郗超。今古一轍。而善地薄竄。邦刑不加。況今麟謙。雖伏王法。而凶徒盤結。實多伏戎之憂。究覈情節。兩賊最爲機括。藉曰孤雛腐鼠。無足以汚我刀鉅。則天綱不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請遠竄罪人安兼濟李宅鎭。亟令王府。竝加嚴鞫。期於得情。依律處斷。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而日謙以同惡相濟之凶種。偃處近郊。官爵不收。輿情憂憤。去而益深。請恒善支屬。亟命散配。日謙兄弟。竝投絶島。以嚴隄防。乙未冬相臣之疏。實關宗社之大計。凡有血氣者。熟不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅刪日記。漫漶義理。其跡至妖。其計叵測。科事之外。不可不一問。請固城縣投畀罪人李鎭常。巨濟島安置罪人朴宗集。亟令王府。拿鞫得情。施以當律。範聖以逆淵之至親。黨附極賊。締結凶徒。日夜綢繆。情跡叵測。雖以渠之供辭觀之。諸賊之前後謀議。無不參涉。無不聞知。凶肚逆腸。綻露無餘。則肆市之典。烏可已乎。雖以大聖人好生之德。特降酌處之命。而三尺至嚴。決難容貸。請濟州牧減死定配罪人範聖。依律處斷。今番鞫獄。諸賊之情節。俱極巧惡。而減死定配罪人德秀。以逆宦國來之子。德泰之弟。與志恒綢繆之狀。綻露無餘。而前後嚴訊。抵賴不服。究厥情狀。萬萬痛惡。酌處之命。雖出於好生之德。揆以獄體。不可不窮核得情。請減死罪人德秀。亟令王府。更加嚴鞫。快正王法。逆賊尙魯。卽是千萬古所未有之劇賊。而孥戮之典。旣施旋寢。噫。此賊之未伏王章。徑自損斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬有一日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。柱翼之罪。可勝誅哉。卵育於逆家。附麗於賊徒。固是丙丁間漏網之物也。梟腸難化。獍肚益固。渠之所修族譜。刊行於諸賊伏法之後。而趾述任諸賊。不忍去爵號。能簡輅群凶。敢書以死字。不少顧忌。且其附記中語。至云世變層生。又云犯人。顯有爲凶徒稱冤之意。又女龜柱之極逆。觀源之極凶。或稱以罪不深重。或謂之尋常坐謫。覬其宥還。分以冊字。中心弸蓄。暗地呈露。至於渠招中。不可援引之說。尤萬萬叵測。而略施刑訊。旋命酌處。此雖出於大聖人好生之德意。而凡在臣民。莫不驚惑。銀臺之繳還。三司之求對。大臣金吾之相繼力請。實是三尺之不可輕屈也。此而置之不問。義理有晦塞之慮。亂逆有滋蔓之患。請還寢罪人柱翼安置之命。仍令王府。設鞫得情。快正王法。又啓曰。新除授正言任希遠。時在京畿龍仁地。請斯述乘馹上來事。下諭。司諫沈命德。掌令柳雲羽。持平呂萬永鄭益祚。正言李東稷。以臣等昏謬憒憒。本不合於淸朝耳目之任。而懲討義重。冒沒登筵矣。及其傳啓之際。不待下敎。先擧請字。致勤重推之敎。臣等失職之罪。於斯益著。臣等何敢一刻冒據於次臺乎。竝引嫌而退。輕擧末端。所失甚大。揆以臺體。勢難仍置。請司諫沈命德。掌令柳雲羽。持平呂萬永鄭益祚。正言李東稷竝遞差。答曰。不允。第九件事。亟停勿煩。下諭事處置事。依啓。
정조 4년
大司憲徐浩修疏曰。伏以。臣昨伏承都憲新命。誠切駿奔。冒沒祗死。而顧其名則長一院之官也。語其責則糾百僚之地也。遴選自別。爲任至重。臣雖欲抗顔苟玷。其如辱聖簡羞朝廷何哉。抑臣人器不稱之外。尤有所不安者。夫廟堂之訏謨。臺閣之言議。可否相濟。是非相難。故文簡公金昌協。屢入臺閣。輒以文忠公金壽恒之處廟堂。疏引啓避。必遞乃已。由玆以來。廟堂子弟之入臺閣者。率皆逡巡引避。已例班班。今臣仲父臣命善。方帶議政。則臣之應遞也決矣。尙何敢漫漶故事。淟涊匪據。使國體廉防。兩有所傷哉。況合辭之洪樂純事。府啓之李普行事。卽臺閣公共之議。而臣之私義。嫌不可參論。此又難進之端。伏乞俯垂察諒。亟賜遞改。俾公格無礙。微分獲伸焉。臣無任屛營祈懇之至。答曰。省疏具悉。强爲便非公議。許遞。